**У С Т А В**

**НА НАРОДНО ЧИТАЛИЩЕ „РАЗВИТИЕ-1870”**

**ГРАД СЕВЛИЕВО**

**ГЛАВА ПЪРВА**

**ОБЩИ ПОЛОЖЕНИЯ**

Член 1.

Народно читалище „Развитие-1870” – град Севлиево с адрес на управление Севлиево, ул. „Стефан Пешев” № 20, е самоуправляващо се културно-просветно сдружение, което изпълнява и държавни задачи в областта на културата. То работи на принципите на демократизма, доброволността и автономията.

Член 2.

Читалището е юридическо лице с нестопанска цел. То подлежи на вписване в регистъра на Окръжния съд.

Член 3.

В дейността на читалището могат да участват всички граждани без ограничения на възраст, раса, пол, образование, политически и религиозни възгледи и етническо самосъзнание.

Член 4.

Читалището поддържа отношения на сътрудничество и координация с държавните, обласни и общински органи и организации, на които законите възлагат определени отношения с читалището.

Член 5.

Читалището работи в тясно взаимодействие с учебните заведения и културни институти, сътрудничи с организации, които извършват дейности, които не са в противоречие с основните му цели и задачи.

Член 6.

Читалището може да се съюзява с други читалища на местно и национално равнище за общи дейности без ограничаване на самоуправлението на собствените си дейности и имоти.

**ГЛАВА ВТОРА**

**ЦЕЛИ И ДЕЙНОСТИ**

Член 7.

Цел на Народно читалище „Развитие-1870” е да създава, опазва и разпространява духовни ценности, да развива творческите способности, да задоволява културните потребности на гражданите, да развива и обогатява социалната и образователната дейност и да осигурява достъп до информация.

Член 8.

Задачите на Читалище „Развитие-1870” са да:

1.съдейства за обогатяване културния живот в града и общината;

2.допринася за разширяване на знанията и интереса към изкуството, културата и науката;

3.създава условия за развиване и изява на творческите способности на своите членове;

4.поддържа, обогатява и развива народните обичаи и традиции;

5.възпитава в дух на родолюбие, демократизъм и общочовешка нравственост.

Член 9.

Читалището осъществява своите цели и задачи чрез различни средства и дейности:

1.любителски художествени колективи;

2.школи по изкуствата;

3.общодостъпна библиотека;

4.курсове, кръжоци и клубове за разпространение на знания;

5.концерти, спектакли, изложби;

6.празници и ритуали;

7.кино и видео показ;

8.младежки дейности;

9.създаване и поддържане на електронни информационни мрежи;

10.предоставяне на компютърни и интернет услуги;

11.допълнителна стопанска дейност, свързана с предмета на основните дейности, в съответствие с действащото законодателство, като приходите от нея се ползват за постигане на определените в този устав цели и не се разпределя печалба;

12.читалищната сграда и собственото и ползвано от читалището имущество не може да се предоставят възмездно или безвъзмездно

* за постоянно ползване от политически партии и организации,
* за дейност на нерегистрирани по Закона за вероизповеданията общности и юридически лица с нестопанска цел на такива общности,
* за хазартни игри и нощни заведения и други дейности, противоречащи на добрите нрави, националното самосъзнание и традиции,
* на председателя, секретаря, членовете на настоятелството и проверителната комисия и на членове на техните семейства.

**ГЛАВА ТРЕТА**

**ЧЛЕНСТВО**

Член 10.

Самоуправлението на Народно читалище „Развитие-1870” се изразява в доброволното участие на членовете му във вземането на решения, предопределящи неговото развитие. То съществува докато има най-малко 150 редовно отчетени членове, които могат да избират ръководните му органи.

Член 11.

/1/Членовете на читалището са индивидуални, колективни и почетни.

/2/ Индивидуалните членове са български граждани. Те биват действителни и спомагателни:

1.действителни членове са лица, навършили 18 години, които участват в дейността на читалището, редовно плащат членския си внос и имат право да избират и да бъдат избирани в ръководните органи на читалището.

2.спомагателни членове са лица до 18 годишна възраст, които нямат право да избират и да бъдат избирани; те имат право на съвещателен глас.

/3/ Колективните членове съдействат за осъществяване целите на читалището, подпомагат дейностите;поддържането и обогатяването на материалната база и имат право на един глас в общото събрание. Колективни членове могат да бъдат професионални организации, стопански организации, търговски дружества, кооперации и сдружения, културно-просветни и любителски клубове и творчески колективи.

/4/ Почетни членове могат да бъдат български и чужди граждани с изключителни заслуги за читалището. Тяхното членство се утвърждава от общото събрание по решение, предложено от Настоятелството.

Член 12.

Читалищните членове имат право на информация за дейността на читалището и решенията на неговите ръководни органи, за състоянието и ползването на материалната база и имущество, за изпълнението на бюджета.

Член 13.

Членовете на читалището имат задължението да спазват Устава, да подпомагат дейността и да издигат авторитета на читалището, да пазят и обогатяват читалищното имущество.

Член 14.

Членството на читалището може да се прекрати в следните случаи:

1.при наплащане на членския внос –поради отпадане;

2.по молба на члена до Настоятелството – по собствено желание;

3.при грубо нарушаване на Устава, непристойно поведение уронване на авторитета на читалището, злоупотреба с читалищното имущество – с изключване от Общото събрание.

**ГЛАВА ЧЕТВЪРТА**

**ОРГАНИ НА УПРАВЛЕНИЕ И КОНТРОЛ**

Член 15.

Върховен орган на Народно читалище „Развитие-1870” е Общото събрание.

Член 16.

Общото събрание се състои от действителните членове, по един представител на колективните членове и желаещите да участват почетни членове. В Общото събрание със съвещателен глас могат да участват спомагателните членове.

Член 17.

Общото събрани има следните компетенции:

1.приема, изменя и допълва Устава;

2. отменя решения на другите органи на читалището;

3. взема решение за откриване на клонове на читалището след съгласуване с общината;

4. взема решение за закупуване на недвижими имоти на читалището и за даване право на строеж върху собствени парцели;

5. взема решения за учредяване на търговско дружество с собствен капитал на читалището;

6. взема решение за изключване на членове на читалището;

7. взема решение за прекратяване на читалището;

ЗАБЕЛЕЖКА: Решенията от т.1 до т.7 включително се вземат с мнозинство най- малко 2/3 от имащите право на глас членове.

8. избира и освобождава членовете на Настоятелството, Проверителната комисия и Председателя;

9. утвърждава почетните членове на читалището;

10. утвърждава основните насоки за дейността на читалището;

11. приема решение за членуване или прекратяване на членството в читалищни сдружение;

12. приема бюджета на читалището;

13. приема годишния отчет до 30 март на следващата година;

14. определя размера на членския внос;

15. взема решение за сезиране на съда за закононарушения на ръководството или на отделни читалищни членове.

ЗАБЕЛЕЖКА: Решенията от т.8 до т.15 се вземат с обикновено мнозинство от присъстващите членове с право на глас.

Решенията на Общото събрание са задължителни за другите органи на читалището.

Член 18.

/1/ Редовно общо събрание се свиква от Настоятелството веднъж годишно- Извънредно общо събрание може да бъде свикано по решение на Настоятелството, по искане на Проверителната комисия или на една трета от членовете на читалището с право на глас. При отказ на Настоятелството да свика извънредно общо събрание, до 15 дни от постъпването на искането Проверителната комисия или една трета от членовете на читалището, имащи право на глас могат да свикат общо събрание от свое име.

/2/ Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други обществени места в Севлиево, трябва да бъде залепена поканата за събранието.

/3/ Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

/4/ Две трети от членовете на общото събрание на читалището могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

/5/ Искът се предявява в едномесечен срок от узнаването на решението, но не по-късно от една година от датата на вземане на решението.

/6/ Прокурорът може да поиска от окръжния съд по седалището на читалището да отмени решение на общото събрание, което противоречи на закона или устава, в едномесечен срок от узнаване на решението, но не по-късно от една година от датата на вземане на решението.

Член 19.

Изпълнителен орган на читалището е Настоятелството, което се състои от 5 членове и се избира за срок от 3 години. Те не могат да бъдат роднини помежду си по права и съребрена линия до четвърта степен. Членовете на Настоятелството работят доброволно на обществени начала.

Член 20.

Настоятелството има следните компетенции:

1.свиква общото събрание;

2. подготвя и внася в общото събрание проект за бюджет на читалището;

3. подготвя и внася в общото събрание проекти за решения със съответните мотиви по дневния ред;

4. подготвя и внася в общото събрание отчет за дейността на читалището;

5. осигурява изпълнението на решенията на общото събрание;

6. утвърждава щата на читалището;

7.взема решение за назначаването на секретар на читалището, определя заплатата му и утвърждава длъжностната характеристика;

8. решава въпросите за откриване и закриване на творчески колективи, школи, клубове и други форми на дейност;

9. взема решение за промяна в отделните параграфи на текущия бюджет;

10. утвърждава правилник за вътрешния ред и други правилници, статути, наредби, регулиращи читалищната дейност;

11. Взема решение за морално и материално стимулиране;

12. взема решение за отдаване под наем или аренда на имотите на читалището за период не по-дълъг от мандата си.

Член 21.

/1/ Настоятелството взема решения с болшинство повече от половинтата от членовете му.

/2/ За заседанията на Настоятелството се води протоколна книга, а протоколите се подписват от Председателя.

/3/ Заседанията на Настоятелството се ръководят от Председателя, а при необходимост от негов заместник.

/4/ На заседанията на Настоятелството присъства Председателят на Проверителната комисия с право на съвещателен глас.

/5/ При отпадането на член от Настоятелството до следващото общо събрание то може да кооптира подходящо лице по негова преценка.

Член 22. Председателят на читалище „Развитие-1870” е член на Настоятелството и се избира от общото събрание за срок от 3 години.

Член 23.

Председателят:

1. представлява читалището;
2. свиква заседанията на Настоятелството
3. ръководи общото събрание;
4. отчита дейността си пред Настоятелството;
5. сключва и прекратява трудовите договори със служителите на читалището, съобразно утвърдения от общото събрание бюджет и утвърдения от настоятелството щат;
6. наблюдава работата на секретаря на читалището по организацията на текущата работа;
7. организира цялостната дейност на читалището съобразно закона, устава и решенията на общото събрание.

Член 24.

Секретарят на Народно читалище „Развитие-1870” е щатен организатор на текущата дейност на читалището. Той работи по безсрочен трудов договор, който може да се прекрати по правилата на Кодекса на труда.

Член 25.

Секретарят:

1. организира изпълнението на решенията на Настоятелството, включително решенията за изпълнението на бюджета;
2. организира текущата основна и допълнителна дейности;
3. отговаря за работата на щатния и хоноруван персонал;
4. представлява читалището заедно и поотделно с Председателя.

Член 26.

/1/ Секретарят на читалището участва в заседанията на Настоятелството със съвещателен глас.Настоятелството може да реши до кооптира секретаря за свой член до края на мандата си.

/2/ С изтичането на мандата на едно Настоятелство, договорът със секретаря не се прекратява. Новото настоятелство може да прекрати договора само при наличие на причини по Кодекса на труда.

/3/ Секретарят не може да е в роднински връзки с членовете на Настоятелството и Проверителната комисия по права и съребрена линия до четвърта степен, както и да бъде съпруг/съпруга на Председателя.

Член 27.

/1/ Проверителната комисия се състои от 3 членове, избрани от общото събрание за срок от 3 години.

/2/ Членове на проверителната комисия не могат да бъдат лица, които са в трудово-правни отношения с читалището или са роднини на членове на Настоятелството, на Председателя или на секретаря по права линия, съпрузи, братя, сестри и роднини по сватовство от първа степен.

/3/ Проверителната комисия контролира спазването на закона, устава и решенията на общото събрание от Настоятелството, Председателя и секретаря.

/4/ При констатирани нарушения Проверителната комисия уведомява общото събрание на читалището, а при данни за извършено престъпление – и органите на прокуратурата.

/5/ Ако цялото Настоятелство или повече от половината от членовете му си подадат оставката или напуснат неговия състав, ръководството на читалището се поема от Проверителната комисия, която е длъжна в едномесечен срок да свика общо събрание на членовете за избор на ново Настоятелство.

Член 28.

Не могат да бъдат избирани за членове на настоятелството и проверителната комисия лица, които са осъждани на лишаване от свобода за умишлени престъпления от общ характер.

Член 29.

Членовете на настоятелството, включително председателят и секретарят подават декларация за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на читалището.

**ГЛАВА ПЕТА**

**ИМУЩЕСТВО И ФИНАНСИРАНЕ**

Член 30.

Имуществото на читалището се състои от собствени недвижими имоти, движими вещи, ценни книжа, авторски права, вземания и от предоставени за безвъзмездно ползване недвижими имоти.

Член 31.

Читалището набира средства от:

1.членски внос;

2.културно-просветна и информационна дейност; школи и курсове;

3.субсидия от държавния и общински бюджети;

4.наеми;

5.дарения и завещания;

6.други приходи.

Член 32.

Движими вещи могат да бъдат отчуждавани, бракувани или заменяни с по-доброкачествени само по решение на настоятелството.

Член 33.

/1/Председателят на читалището ежегодно в срок до 10 ноември представя на кмета предложение за своята дейност през следващата година.

/2/ Читалището изпълнява касаещата го част от общинската програма за развитие на читалищата въз основа на финансово обезпечени договори, сключени с кмета на общината.

/3/ Председателят на читалището представя ежегодно до 31 март пред кмета на общината и общинския съвет доклад за осъществените читалищни дейности и изпълнение на програмата и за изразходваните от бюджета средства през предходната година.

**ГЛАВА ШЕСТА**

**ПРЕКРАТЯВАНЕ**

Член 34.

Читалището може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд ако:

1. дейността му противоречи на закона, устава и добрите нрави;

2. имуществото му не се използва според целите и предмета на дейността;

3. е налице трайна невъзможност читалището да действа или не развива дейност за период от две години; в тези случаи министърът на културата изпраща сигнал до прокурора за констатирана липса на дейност;

4. не е учредено по законния ред;

5. е обявено в несъстоятелност.

Член 35.

При прекратяване на читалището ликвидация се извършва от настоятелството или определено от него лице. След удовлетворение на кредиторите, останалото имущество се предоставя на община Севлиево, която го предоставя за извършване на общественополезна дейност съобразно предвидените в този устав цели на други читалища или на нестопанска организация със същата или близка цел.

**ГЛАВА СЕДМА**

**ЗАКЛЮЧИТЕЛНИ РАЗПОРЕДБИ**

&1. Читалището има кръгъл печат с надпис „Народно читалище „Развитие-1870” в окръжност в средата с разтворена книга и името Севлиево.

&2. Празник на читалището е 11 май – Свети Свети Кирил и Методий.

**ОТЧЕТ**

**ЗА ДЕЙНОСТТА НА НАРОДНО ЧИТАЛИЩЕ „РАЗВИТИЕ-1870”**

**ПРЕЗ 2018 ГОДИНА**

Уважаеми колеги, читалищни деятели,

През изминалата 2018 година дейностите, които оформяха облика на Народно читалище „Развитие-1870” могат да се очертаят в няколко традиционни основни направления – работа с талантливи деца, развитие на художествената самодейност и клубните форми на работа, организиране и изпълнение на изяви, включени в културния календар на община Севлиево и Националния културен календар и кинопоказ.

Едно от основните направления в читалищната работа е свързано с Детската школа по изкуствата. При тенденцията за намаляване броя на децата като цяло и при конкуренцията на разнообразни форми на извънкласна работа, част от които безплатни, преподавателите полагат големи усилия за запазване на всяко едно от децата в класовете си. По решение на Настоятелството за учебната 2018/2019 година таксите за обучение в школите не бяха променени, като бяха запазени отстъпките при повече от едно обучаващо дете и при безработен родител. При тенденцията за намаляване броя на децата като цяло и при конкуренцията на разнообразни форми на извънкласна работа, част от които безплатни, преподавателите полагат големи усилия за запазване на всяко едно от децата в класовете си. Радващо е, че въпреки относително големия брой на завършили ученици, отново можем да отчетем, че броят на новоприетите деца е нараснал. В музикалния отдел сега се обучават 68 деца, в школата по изобразително изкуство броят им е 31, а в балетната школа също 31.

Учениците от музикалните ни школи - пиано, класическа китара, акордеон, синтезатор и солфеж - отново имаха доста сценични изяви – открити класови продукции, участия в концерти и тържества по различни поводи, участия в конкурси и фестивали. Най-активните участници в тези изяви бяха учениците на г-жа Иглика Грънчарова – Лилия Апостолова, Стефани Тотева, Силвия Петкова, Ирена Георгиева и Калоян Тодоров; Волен Ирманов и Калоян Костов от класа на г-н Цветан Радков и малките балерини на г-жа Иванка Цанова. При участието си в провелия се в Плевен престижен Международен фестивал на китарата Волен Ирманов получи специална награда, а Калоян Тодоров спечели второ място. Второ място и сребърен медал донесе в Севлиево и Лилия Апостолова – от VІІ Международен конкурс „Вива пиано”- София.

При конкуренцията на две силни като изяви и добре финансирани школи в града ни отлично работи читалищната школа по изобразително изкуство с преподавател г-жа Ива Русинова. Със свои творби децата взеха участие в 11 национални и международни конкурси и изложби и получиха общо 49 дипломи и награди, извоюваха си участие в пленери в Боженци и Троян, в Панорамата на детското творчество в Пловдив и в Детската Аполония в Созопол, подредиха 3 самостоятелни изложби.

Много висока оценка можем да дадем на друга традиционна форма на обучение на деца в читалището – школата по народни танци към фолклорния ансамбъл. В началото на новата учебна година в първа група на школата се записаха рекорден брой деца – 68, с което общият брой на обучаващите се в четирите възрастови групи надмина 180. Това е най- голямото читалищно звено и безспорно е трудно да се работи с толкова много деца, но този положен труд се отплаща щедро в утрешния ден, когато от малките ни възпитаници израснат млади хора, обичащи българските народни танци. Традиционни за школата са коледните продукции. В края на учебната година със самостоятелен концерт децата показват наученото, а аплодисментите на стотиците севлиевци, препълващи спортната зала, са признание за работата на ръководителите Весела и Йордан Йорданови и корепетиторите Николай Тотев, Емил Щерев и младият Антон Гюров.

Детският фолклорен ансамбъл „Развитие” с художествен ръководител г-жа Весела Йорданова е един от най-добрите художествени колективи на читалището. Ансамбълът включва повече от 100 деца - танцьори младша и старша възраст и певческа група от с вокален педагог г-н Пламен Пенчев.Ансамбълът има най-много изяви от всички читалищни колективи - 25 в града и на общината. Безспорно трябва да отбележим тяхното много добро представяне на фестивала „Семе българско”,на концерта посветен на деня на детето, на празниците на града и много други. През юни Детският фолклорен ансамбъл „Развитие” представи България на международен фестивал в Куновице - Чехия, където за участията си получи отлични отзиви както от организаторите, така и от ръководителите на останалите групи.

Отлично работи с деца на читалището и театралният ни режисьор г-н Никола Узунов. Под негово ръководство през 2018 г. съставът бе основно обновен с деца от първи до четвърти клас и те подготвиха нова постановка - „ Тримата братя и грозната мома” от Боян Папазов, която бе изиграна с платен вход пред всички детски градини и пред учениците от началния курс в града и в 2 села от общината. При първото си участие на фестивал - на Националния театрален фестивал „Малкият принц” във Велико Търново, децата получиха втора награда от 26 участващи състави от цялата страна, а Стефан Симеонов и Никола Лукянов си поделиха наградата за най-добър актьор в първа възрастова група. От Националния детско-юношески театрален фестивал „Сцена край морето”детският театър се завърна с награда за атрактивен спектакъл, а вече е факт и новата му постановка – „Жълтото око”, с който бяха направени 2 представления.

Младежкият театрален състав през 2018 година за първи път взе участие в най-престижния театрален форум в страната – Националният театрален фестивал с международно участие в Каварна. Фактът, че от 24 кандидатстващи младежки формации нашите актьори попаднаха в селектираната група, говори за нивото им. В конкуренция с най-добрите, повечето от които студенти, постановката „Най-чудното чудо” заслужено бе отличена с трета награда. Съставът взе колективна награда и от „Сцена край морето”, Соня Цонева получи наградата за актьорско майсторство,а художественият ръководител г-н Никола Узунов бе награден за дълготрайни творчески търсения и усилия при работата си с подрастващите артисти.

Младежка територия в читалището е и фолклорният ансамбъл „Развитие” с художествен ръководител г-н Йордан Йорданов. Ансамбълът отново бе най-предпочиталият от севлиевци за всички празници – национални, традиционни местни, фирмени, училищни и т.н. , с 15 престижни концертни изяви и 10 участия на камерната формация.Ансамбъл „Развитие” може да бъде горд с факта, че при участието в международен фолклорен фестивал в Букурещ, Румънската национална телевизия засне видеоматериал с него, който бе включен в рекламата на Румъния за председателството и на Съвета на Европейския съюз. И през 2018 година много от танцьорите завършиха средно образование и напуснаха Севлиево, но в ансамбъла винаги се работи с перспектива за години напред и в основния състав влязоха участници от подготвителните групи. Сътресение не се получи, въпреки че богатият и сложен репертоар трудно се поддържа от все по-младите танцьори.Заслугата за това е на художествения ръководител на ансамбъла- г-н Йордан Йорданов, на ръководителката на детския ансамбъл г-жа Весела Йорданова,и на техните помощници г-жа Лилия Минчева и г-н Павел Йорданов.Плътно до тях винаги са и професионалистите от оркестъра с музикален ръководител г-н Николай Тотев и певците, ръководени от г-жа Николина Ботева. Тук е мястото да отдадем заслуженото и на севлиевския славей, г-н Гюнайдън Алиев, който и през 2018 година отново донесе в града ни много от индивидуалните си участия в конкурси в страната.

С традиции в читалищната дейност е драматичният театър с ръководител г-н Никола Узунов. След напускането на някои от самодейците в състава бяха направени няколко неуспешни опита да бъде намерено актьорско покритие за нова пиеса. Така се стигна до решението за подготовка на камерна пиеса с участие на 3 актьори, чиято премиера се надяваме скоро да видим на сцена. Радваща е инициативата на самодейците от по-старото поколение да се започне работа по пиеса с по-масово участие, която да бъде представена за предстоящия юбилей на читалището.

През 2018 година куклено-театралният състав на читалището започна подготовка на писета „Змейко Боримейко”, в която художественият ръководител г-н Алфидин Ахмедов е включил освен познатите и обичани от публиката куклени актриси и нови попълнения. С интерес очакваме и тяхната предстояща премиера.

И през изминалата година се увеличи броят на изявите на читалищната фолклорна формация „Веселина” с художествен ръководител г-н Веско Самуилов. След напускането на част от певиците и оркестрантите макар и трудно, ръководителят попълни състава, който вече наброява 22 души. Заслужена оценка за чудесното си звучене получиха те от националните конкурси „Море песен екна”и „Насред мегдана в Арбанаси” , както и от международните си участия на фестивал в Охрид и на фестивала „Фолклорни нюанси”. Най-голямото си признание обаче формация „Веселина” получи на проведения в читалището юбилеен концерт, преминал пред препълнена зала и множество заслужени аплодисменти.

С благородна амбиция и упоритост работят дамите от вокална група „Хармония” с ръководител г-н Пламен Пенчев. В резултат на активната работа на г-жа Ценка Кокалова, в състава влязоха нови изпълнителки, които успешно усвоиха репертоара. Увеличи се и броя на изявите на самодейките – общо 10, от които 6 в селата на общината ни. Изпълнителките обогатиха колекцията си от награди и с две първи места от VІІ Национален фестивал на старата градска песен, проведен в Самоков

И през 2018 година творбите на читалищния фото клуб „Севлиево”, подредени в Бялата галерия на читалището привличаха вниманието на всички севлиевци, посещаващи изявите в големия ни салон. Обединени от ръководителя г-н Минчо Тодоров, севлиевските любители на фотографското изкуство подредиха две самостоятелни изложби, а много са и индивидуалните изяви на членовете на клуба. Особен интерес предизвика изложбата „Портрети”, а на проведения пленер на открито в с. Младен любезни домакини на инициативата бяха кметството и читалището.

Много добра оценка можем да дадем и на работата на литературния ни кабинет „Пеньо Пенев”. Клубът с ръководител г-н Димитър Васин, привлече нови попълнения от севлиевски творци на словото. Издадени са 12 броя литературни страници „Бразди” в общинския вестник „Росица”, с нови книги се представиха пред своите почитатели 4 от членовете на клуба, спечелени са 5 индивидуални награди от участия в национални литературни конкурси. Радваща е тенденцията за увеличаване на срещите на нашите автори в училищата в Севлиево и села от общината – 16 на брой, които не само популяризират тяхното творчество, но и възпитават в децата усет към литературата и навици за четене.

Курсът за овладяване на български народни хора ежеседмично събира около 200 любители на народното изкуство.Въпреки конкуренцията на създадените подобни клубове в града, читалищният клуб е най-посещаваният, с най-интересен и разнообразен репертоар, подхранван от винаги ентусиазираните и пълни с нови идеи ръководители Весела и Йордан Йорданови. Най-добрите от любителите на хората представиха своето майсторство в Черни Осъм, Етъра и Китен.Публиката в Севлиево имаше възможност да види техни изпълнения и на проведения в Севлиево Седми Национален събор на групи за български народни хора , организиран основно също от художествените ръководители. На събора видяхме групи от различни етнографски области в страната, представящи по едно хоро от собствената област и по едно северняшко хоро, а на финала отново всички участници разучиха и изпълниха заедно едно наше севлиевско хоро. Това е успешен начин на пропаганда на местния фолклор в другите части на страната ни и традиция, която трябва да продължи.

През отчетната година читалището бе организатор и на още една национална изява – фестивала на любителските театри от и за деца „Вълшебникът театър”. Осмото издание на този форум за деца, чието начало бе сложено през октомври 2011 година показа, че той вече категорично излезе от своя ентусиазиран период и навлезе в руслото на една стабилна традиция в своето съществуване . Отлична организация, много добра селекция, качествено равнище на фестивалната програма, изява на много дарования сред малките артисти, завидно посещение на всички представления – това са оценките на жури, участници и публика. Във фестивала взеха участие състави, спечелили награди от проведени до месец септември национални театрални фестивали от Варна, Габрово, Бургас, Поморие, Русе и Казанлък, които представиха своите спектакли пред децата от всички детски градини, основните и средни училища в града и деца от селата на общината.

След спечеленият проект пред Държавен фонд „Земеделие” с предмет „Доставка, монтаж и въвеждане в експлоатация на дигитално кино оборудване” на стойност 93 305 лева безвъзмездна финансова помощ, от които82 % европейско и 18% национално финансиране, след проведената обществена поръчка и последващото съгласуване с Агенцията за обществени поръчки, през от 14 април заработи и читалищното кино. До 31 декември в него бяха осъществени 749 прожекции пред 7 215 зрители. Благодарение на новата цифрова техника филмите се прожектират едновременно с премиерата им на голям екран в целия свят. Показани са всички ново излезли български филми, а най-радващото е, че зрителите са предимно деца и млади хора. Разработването и спечелването на този проект , показа, че и едно читалище може да допринесе за развитието на града си и обогатяване на дейността с европейски средства. Гордеем се, че това е нашето Народно читалище „Развитие-1870” и че това е нашият град – Севлиево.

През 2018 година бяха закупени 2 нови прожектора, пачки и трика за класа по балет, комплект костюми за класа по народно пеене, ризи и обувки за детския фолклорен ансамбъл и за основния състав, кукли за куклено-театралния състав и др.

Особено признателни сме към нашите спонсори – „Идеал Стандарт Видима” – заводите за санитарна керамика и за санитарна арматура, „Никипласт- М”, АББ „Авангард”, „Хелиос”, „Ядки Детелина”, „Охрана и банков сервиз” и др.

Осъществяването на нашата обща цел – читалище „Развитие” да бъде изявен културен институт и привлекателен център за всички – зависи от всички нас – от нашата ежедневна работа и умението ни да отворим по-широко вратите му към потребностите на хората.Благодарим на всички читалищни деятели за техния общественополезен труд и им пожелаваме творчески професионализъм и обединени усилия за успешно развитие и справяне с предизвикателствата в съвременния ден.

27.03.2019г. Данаил Лалев –

гр. Севлиево Председател на НЧ”Развитие-1870”

**ПРОГРАМА**

**ЗА ДЕЙНОСТТА**

**НА НАРОДНО ЧИТАЛИЩЕ „РАЗВИТИЕ-1870”**

**ПРЕЗ 2019 ГОДИНА**

През 2019 година ще продължи развитието на читалищната дейност в основните направления: работа с талантливи деца и младежи, развитие на любителското творчество и клубните дейности, културно-масова работа, кинопоказ, организиране на национални изяви, активно партньорство с общинската администрация, образователните и културните институти, неправителствените организации и бизнеса, обновяване на материалната база и подобряване на финансовото състояние.

**І. РАБОТА С ТАЛАНТЛИВИ ДЕЦА И МЛАДЕЖИ**

ЦЕЛИ:

* издигане ролята на читалището като културен и образователен институт;
* утвърждаване на националното самосъзнание и културната идентичност;
* възпитаване на усет към класическото и съвременно изкуство;
* изграждане на устойчива ценностна система.

ДЕЙНОСТИ:

1. Детска школа по изкуствата /платено обучение/ - ще се обучава 125 деца в:

* музикален отдел – пиано, класическа китара, акордеон, синтезатор, тамбура, солфеж, народно пеене – индивидуално обучение;
* школа по изобразително изкуство - живопис, графика, декоративно-приложни изкуства;
* балетно студио – класически и съвременен балет

Учениците от школата ще изнесат 10 открити класови продукции, 2 общи концерта – годишен и коледен, ще вземат участие в 9 национални и 8 международни конкурси и в 2 пленера, ще подредят 4 самостоятелни изложби.

1. Школа за народни танци /платено обучение/ - ще се обучават 160 деца в 4 възрастови групи.

Учениците от школата ще проведат 4 открити класови продукции и 1 годишен концерт.

**ІІ. РАЗВИТИЕ НА ЛЮБИТЕЛСКОТО ТВОРЧЕСТВО И КЛУБНИТЕ ФОРМИ**

ЦЕЛИ:

* привличане на по-широк кръг от хора, занимаващи се с любителско творчество;
* повишаване на художественото ниво и жанрово разнообразие;
* издигане на художественото ниво на създавания културен продукт;
* активно участие в културния живот на града и селата на общината.

ДЕЙНОСТИ:

1. Фолклорен ансамбъл „Развитие” :

* детска група за народно пеене /платено обучение/– 8 деца – усвояват подходящ репертоар
* детски фолклорен ансамбъл /платено обучение/– младша възраст – 34 деца – усвояват репертоара на детския ансамбъл;
* детски фолклорен ансамбъл /платено обучение/ - 46 танцьори и певци – ще се поставят 2 нов танц, участие в 8 концерта, 1 национален и 1 международен фестивал;
* подготвителна група за основния ансамбъл – 11 деца – усвояват репертоара на основния ансамбъл;
* камерна танцова формация – 8 участия в концертни програми;
* фолклорен ансамбъл – 40 танцьори и певци – 6 самостоятелни концерта, 20 участия в концертни програми, участие в 1 международен фестивал;
* курс за овладяване на български народни хора – 140 души - участие в 2 национални фестивала.

Цялостната работа на ансамбъла и неговите подразделения ще премине под знака на 60-та годишнина от основаването му.

1. Детско театрално студио – 12 деца - ще подготвят 1 нова пиеса, ще изнесат 8 представления, ще участват в 2 национални фестивала.
2. Младежки театрален състав – 9 души – ще подготвят 1 нова пиеса1 ще изнесат 6 представления, ще вземат участие в 2 национални фестивала.
3. Куклено-театрален състав – 8 души –ще подготвят 1 нова пиеса, ще изнесат 6 представления, ще вземат участие в 1 национален фестивал.
4. Фолклорна формация „Веселина” – 16 души – ще изнесат 1 самостоятелен концерт, ще вземат участие в 4 концертни програми и 1 национален фестивал.
5. Вокална група за градски песни „Хармония” – 11 души – ще изнесат 1 самостоятелен концерт, ще вземат участие в 4 общи концерта и 1 национален фестивал.
6. Фото клуб „Севлиево” – 10 души – ще подредят 4 самостоятелни изложби, ще участват в 2 пленера.
7. Литературен кабинет „Пеньо Пенев” – 14 души – ще направят 4 литературни четения, 2 представяния на нови книги, ще подготвят 12 литературни страници „Бразди” в общинския вестник „Росица”.

**ІІІ. КУЛТУРНО-МАСОВА РАБОТА**

ЦЕЛИ:

* Разнообразяване на културния живот в града и общината.

ДЕЙНОСТИ:

1. Изпълнение на заложения в културния календар читалищни изяви.
2. Участие в организирани културни мероприятия в общината.
3. Осигуряване на сцена за гостуващи професионални състави.

**ІV.КИНОРАЗПРОСТРАНЕНИЕ**

ЦЕЛИ:

* Показване на нова филмова продукция

ДЕЙНОСТИ:

1. Осъществяване на ежедневни прожекции.

**V. ОРГАНИЗИРАНЕ НА НАЦИОНАЛНИ ИЗЯВИ**

ЦЕЛИ:

* утвърждаване на Севлиево като град със специфичен духовен облик;
* популяризиране на изкуството;
* стимулиране на творческите изяви на любителските колективи;
* създаване на творчески контакти между изпълнителите.

ДЕЙНОСТИ:

1. Провеждане на Девети национален фестивал на любителските театри за деца „Вълшебникът Театър”.
2. Провеждане на Осми национален събор на групи за български народни хора „Северняшки гайтани”.

**VІ. ОБНОВЯВАНЕ НА МАТЕРИАЛНАТА БАЗА.**

ЦЕЛИ:

* създаване на съвременни условия и удобства за хората, посещаващи читалището;
* осигуряване на нормални условия за работа на читалищните школи, състави и клубове.

ДЕЙНОСТИ:

1. Частичен ремонт на покрива на читалищната сграда.

**VІІ.ПОДОБРЯВАНЕ НА ФИНАНСОВОТО СЪСТОЯНИЕ**

ЦЕЛИ:

* осигуряване на нормалното функциониране на читалището

ДЕЙНОСТИ:

1. Увеличаване на членовете на читалището.
2. Увеличаване броя на децата в платените форми на обучение.
3. Рекламиране на платените читалищни изяви.
4. Участие в проекти, осигуряващи външно финансиране.
5. Осъществяване на активни контакти с потенциалните дарители.

**ГОДИШЕН КАЛЕНДАРЕН ПЛАН ЗА 2019 ГОДИНА**

**НА ИЗЯВИТЕ, ОРГАНИЗИРАНИ ОТ**

**НАРОДНО ЧИТАЛИЩЕ „РАЗВИТИЕ-1870”- СЕВЛИЕВО**

|  |  |  |
| --- | --- | --- |
| **ДАТА** | **СЪБИТИЕ** | **МЯСТО** |
| 14  февруари | „Време за обичане”- вечер на читалищния литературен кабинет ”Пеньо Пенев” | Камерна зала читалището |
| 12  март | Премиера на детския театър – „Жълтото око” от Никола Русев | Голям салон на читалището |
| 21  март | Пролетен концерт на фолклорна формация „Веселина” | Дом на културата |
| 22  март | „Пролетта- химн на живота”- вечер на читалищния литературен кабинет „Пеньо Пенев” | Камерна зала на читалището |
| 23-24  март | Концерти на фолклорния ансамбъл „Развитие”, детския фолклорен ансамбъл, школата по акордеон и синтезатор, вокална група „Хармония” и фолклорна формация „Веселина” на националния фестивал „Семе българско” | Парк „Казармите” |
| 28  март | Изложба на школата по изобразително изкуство към читалището | Синята галерия на читалището |
| март  по график | Представления на детския театър за детските градини и училищата в общината – „Жълтото око” | Голям салон на читалището |
| 12  април | Изложба на читалищния фото клуб „Севлиево” | Бяла галерия на читалището |
| 18  април | Концерт на школата по китара | Камерна зала на читалището |
| 24  април | Премиера на младежкия театрален състав „Развитие” - „Аналфабета” | Голям салон на читалището |
| 2  май | „Женско царство” – спектакъл на Езикова гимназия Ловеч | Голям салон на читалището |
| 30  май | Годишен концерт на школата по народни танци | Спортна зала „Дан Колов” |
| 5  юни | Годишен концерт на Детската школа по изкуствата | Голям салон на читалището |
| юли по график | Отворени врати за запознаване с дейността на читалището | Читалището |
| август по график | Отворени врати за запознаване с дейността на читалището | Читалището |
| 7-9  октомври | VІІІ Национален фестивал на любителските театри за деца „Вълшебникът театър” | Голям салон на читалището |
| 12  октомври | VІІ Национален събор на клубове за Български народни хора „Северняшки гайтани” | Спортна зала  „Дан Колов” |
| октомври | Изложба на читалищния фото клуб „Севлиево” | Бялата галерия на читалището |
| 13 декември | Изложба на школата по изобразително изкуство | Синята галерия на читалището |
| 18  декември | Коледен концерт на читалищните колективи | Голям салон на читалището |

**СПИСЪЧЕН СЪСТАВ**

**НА НАСТОЯТЕЛСТВОТО И ПРОВЕРИТЕЛНАТА КОМИСИЯ**

**НА НАРОДНО ЧИТАЛИЩЕ „РАЗВИТИЕ-1870”**

**НАСТОЯТЕЛСТВО**

Емилиян Иванов Маринов - Председател

Данаил Лалев Петков – Председател

Иваничка Тотева Георгиева – член

Йордан Петков Йорданов – член

Никола Йорданов Узунов - член

**ПРОВЕРИТЕЛНА КОМИСИЯ**

Николай Евгениев Петров – Председател

Златка Цвяткова Маринова – член

Румяна Цвяткова Филева - член